CELEX: 32011R0783
Language: bg
Date: 2011-08-05 00:00:00
Title: Регламент за изпълнение (ЕС) № 783/2011 на Комисията от 5 август 2011 година за изменение на Регламент (ЕС) № 724/2010 за определяне на подробни правила за прилагането на забрана с незабавен ефект на определени видове риболов в Северно море и Скагерак

6.8.2011   
            
            
               BG
            
            
               Официален вестник на Европейския съюз
            
            
               L 203/7
            
         РЕГЛАМЕНТ ЗА ИЗПЪЛНЕНИЕ (ЕС) № 783/2011 НА КОМИСИЯТА
   от 5 август 2011 година
   за изменение на Регламент (ЕС) № 724/2010 за определяне на подробни правила за прилагането на забрана с незабавен ефект на определени видове риболов в Северно море и Скагерак
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1224/2009 на Съвета от 20 ноември 2009 г. за създаване на система за контрол на Общността за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (1), и по-специално член 51, параграф 3 от него,
   като има предвид, че:
   
               (1)
            
            
               В член 4 от Регламент (ЕС) № 724/2010 на Комисията (2) се предвижда праговото равнище на улова да бъде 15 % млади екземпляри (по тегло) на атлантическа треска, пикша, сайда и меджид, но ако количеството атлантическа треска в пробата надхвърля 75 % от общия улов на четирите вида при едно замятане, праговото равнище на улов е 10 % млади екземпляри (по тегло) от тези видове.
            
         
               (2)
            
            
               В съответствие с приложение I към Регламент (ЕС) № 724/2010 проба се взема, когато се прецени, че уловът от едно замятане съдържа най-малко 300 kg атлантическа треска, пикша, сайда и меджид.
            
         
               (3)
            
            
               Както бе посочено по време на консултациите в областта на риболова между ЕС и Норвегия за 2011 г., състояли се на 4 декември 2010 г., е подходящо ЕС да измени основните параметри на забраната с незабавен ефект в Северно море и Скагерак, т.е. праговото равнище на улова и минималното определено количество за даден рибен вид при едно замятане, за да направи посочената система по-ефективна.
            
         
               (4)
            
            
               Поради това Регламент (ЕС) № 724/2010 следва да бъде съответно изменен.
            
         
               (5)
            
            
               Комитетът по рибарство и аквакултури не предостави становище относно мерките, предвидени в настоящия регламент,
            
         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕС) № 724/2010 се изменя, както следва:
   
               1.
            
            
               Член 4 се заменя със следния текст:
               „Член 4
               Прагово равнище на улов
               1.   Равнището на улов, което води до забрана на риболова с незабавен ефект, както е посочено в член 51 от Регламент (ЕО) № 1224/2009, е 10 % млади екземпляри (по тегло) от общия улов на четирите вида, посочени в член 2, при едно замятане.
               2.   Ако обаче количеството атлантическа треска в пробата надхвърля 75 % от общия улов на четирите вида при едно замятане, праговото равнище на улов е 7,5 % млади екземпляри (по тегло) от общия улов на четирите вида при едно замятане.“
            
         
               2.
            
            
               В приложение I точка 3 се заменя със следния текст:
               
                           „3.
                        
                        
                           Проба се взема, когато се прецени, че уловът от едно замятане съдържа най-малко 200 kg атлантическа треска, пикша, сайда или меджид, или всяка комбинация от тях.
                           
                                       а)
                                    
                                    
                                       Минималният размер на пробата е 200 kg атлантическа треска, пикша, сайда или меджид, или всяка комбинация от тях.
                                    
                                 
                                       б)
                                    
                                    
                                       Пробата се взема по такъв начин, че да отразява състава на улова по отношение на четирите вида.
                                    
                                 
                                       в)
                                    
                                    
                                       Когато това е уместно предвид размера на улова, пробата се взема в началото, в средата и в края на улова.“
                                    
                                 
                     
         Член 2
   Настоящият регламент влиза в сила на седмия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 5 август 2011 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 343, 22.12.2009 г., стр. 1.
   
      (2)  ОВ L 213, 13.8.2010 г., стр. 1.